Uitgeput en uitgebrand ... by die huis | Netwerk24
As iemand vir Beth* 'n paar jaar gelede gesê het dat sy vir stres en uitbranding in 'n psigiatriese kliniek opgeneem sal word terwyl sy van die huis af werk, sou sy gelag het. Dis moet mos minder stresvol wees om van die huis af te werk – jy sien nie jou kollegas nie, daar's nie 'n baas wat oor jou skouer loer nie en jou ure is jou eie. Of hoe?
Beth is 'n rekenmeester by 'n JSE-genoteerde maatskappy, wat noodsaaklike dienste tydens die eerste inperkings gelewer het. Die grootste gedeelte van die maatskappy se personeel het toe by die huis begin werk en vandag werk personeel tuis en by die kantoor.
"Dit was aanvanklik gerieflik en selfs pret om aanlyn vergaderings te hou, maar soos tyd verloop het, was die vergaderings merkbaar stiller en mense het meer aggressief tenoor mekaar begin optree. Dit was duidelik dat die spanning oor die pandemie, sowel as talle kollegas wat geliefdes in hierdie tyd verloor het, sy tol begin eis het. My bestuurder het my ook op onmoontlike tye begin bel, selfs halfelf in die aand," vertel Beth.